**Ministru kabineta noteikumu projekta “Noteikumi par sporta speciālistu sertifikācijas kārtību un sporta speciālistam noteiktajām prasībām” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir pilnveidot sporta speciālistu profesionālās kvalifikācijas atbilstības noteikšanu (kārtību), precizējot prasības sporta speciālista (trenera un instruktora (trenera palīga) kvalifikācijai un sporta speciālistu profesionālās pilnveides pasākumu sasaisti ar sportiskajiem rezultātiem, tādejādi paaugstinot sniegto sporta pakalpojumu kvalitāti un drošību, kā arī veicinot augstāka izglītības līmeņa speciālistu piesaisti darbam sporta jomā, nodrošinot sportistu sagatavošanas sistēmas pilnveidi, tai skaitā atlasi, trenēšanu un dalību sporta sacensībās. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts “Noteikumi par sporta speciālistu sertifikācijas kārtību un sporta speciālistam noteiktajām prasībām” (turpmāk – Noteikumu projekts) izstrādāts, ievērojot Sporta likuma 20. panta trešajā un ceturtajā daļā Ministru kabinetam noteikto kompetenci. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sporta politikas pamatnostādnēs 2014.−2020. gadam (apstiprinātas ar Ministru kabineta 2013. gada 18.decembra rīkojumu Nr. 666 “Par Sporta politikas pamatnostādnēm 2014.−2020. gadam”) definētais sporta politikas mērķis ir palielināt to Latvijas iedzīvotāju īpatsvaru, kas vismaz vienu līdz divas reizes nedēļā nodarbojas ar fiziskām vai sportiskām aktivitātēm. Līdz ar to, palielinoties visu sabiedrības pārstāvju, ne tikai profesionālu sportistu, iesaistīšanās sporta aktivitātēs apjomam, ir jānodrošina to kvalificēta vadība, lai šīs aktivitātes nenodarītu ļaunumu veselībai, bet kalpotu tās uzlabošanai. Sporta speciālistu atbilstošas profesionālās kvalifikācijas kontrolei mūsdienu sabiedrībā ir pieaugoša nozīme. Šobrīd sporta speciālistu sertifikācijas kārtību un prasības, kas noteiktas sporta speciālistam, lai iegūtu tiesības strādāt sporta jomā nosaka Ministru kabineta 2010. gada 26. janvāra noteikumi Nr. 77 “Noteikumi par sporta speciālistu sertifikācijas kārtību un sporta speciālistam noteiktajām prasībām” (turpmāk – MK noteikumi Nr. 77), tai skaitā kvalifikācijas prasības sporta pedagogiem, kuri īsteno sporta izglītības programmas. Sporta speciālistu sertifikācijai MK noteikumos Nr. 77 noteiktais regulējums paredz trīs kategoriju sertifikātus, prasības sporta speciālistam atbilstošas kategorijas sertifikāta piešķiršanai, kā arī iesniedzamos dokumentus sertifikāta iegūšanai. Sertifikāciju un sertifikāta atkārtotu izsniegšanu bez sertifikācijas eksāmena kārtošanas biedrības “Latvijas Sporta federāciju padome” (turpmāk – LSFP) vārdā veic Sporta speciālistu sertifikācijas komisija (turpmāk – komisija) septiņu personu sastāvā.  MK noteikumu Nr. 77 6.2. apakšpunktā norādītie komisijai iesniedzamie dokumenti, kas apliecina iegūto izglītību un apgūtās tālākizglītības vai profesionālās pilnveides izglītības programmas, ir atkarīgi ne tikai no sporta veida (darbības jomas), kurā vēlas iegūt sporta speciālista sertifikātu, bet arī no iegūstamā sertifikāta kategorijas. Prasības sporta speciālistam atbilstošas kategorijas sertifikāta piešķiršanai noteiktas MK noteikumu Nr. 77 17. punktā (A kategorijas), 18. punktā (B kategorijas) un 19. punktā (C kategorijas).  MK noteikumu Nr. 77 11. punktā noteikts, ka personām, kuras īsteno profesionālas ievirzes sporta izglītības programmas, vadot sporta treniņus (nodarbības), vai veic izglītojošo vai metodisko darbu sporta jomā, kā arī personām, kuras sniedz atbalstu tiem, kas apmeklē sporta treniņus (nodarbības) vai apgūst profesionālās ievirzes sporta izglītības programmu, nepieciešams attiecīgā sporta veida speciālista profesionālās kvalifikācijas sertifikāts (turpmāk – sporta speciālista sertifikāts). Izņēmuma gadījums attiecībā uz sporta speciālista sertifikāciju ir paredzēts MK noteikumu Nr. 77 12. punktā, kas nosaka, ka sporta speciālists, kurš ieguvis diplomu par augstāko pedagoģisko izglītību sporta studiju programmā, ir tiesīgs bez sporta speciālista sertifikāta strādāt sporta jomā un vadīt sporta treniņus (nodarbības) piecus gadus pēc diploma saņemšanas. MK noteikumu Nr. 77 12.1punkts nosaka, ka tiesības strādāt bez sporta speciālista sertifikāta ir tām personām, kuras iegūst augstāko pedagoģisko izglītību sporta studiju programmā, pēc pilnībā pirmajam akadēmiskajam gadam paredzētā kredītpunktu skaita iegūšanas (uzsākot mācības 2. kursā) vai arī ir ieguvušas profesionālās ievirzes sporta izglītību (izglītības programmas kods 30V) akreditētā profesionālās ievirzes sporta izglītības iestādē un iegūst augstāko pedagoģisko izglītību sporta studiju programmā.A un B kategorijas sporta speciālista sertifikāta iegūšanai nepieciešama augstākā pedagoģiskā izglītība sportā. B kategorijas sporta speciālista sertifikāta iegūšanai MK noteikumu Nr. 77 28. punktā ir paredzēts izņēmums attiecībā uz tiem sporta speciālistiem, kuru audzēkņi ir sasnieguši augsta līmeņa rezultātus. C kategorijas sporta speciālista sertifikātu piešķir personai, kura pēdējo piecu gadu laikā apguvusi Izglītības un zinātnes ministrijas licencētas profesionālās pilnveides izglītības programmas (ne mazāk kā 320 stundas), kas ietver zināšanas sporta teorijā, sporta medicīnā, sporta fizioloģijā, sporta pedagoģijā, sporta psiholoģijā, sporta veidā vai darbības jomā.  Latvijā profesiju reglamentāciju nosaka likums “Par reglamentētajām profesijām un profesionālās kvalifikācijas atzīšanu” (turpmāk – Reglamentēto profesiju likums), kas stājās spēkā 2001. gada 20. jūlijā. Reglamentēto profesiju likums nosaka visu jomu reglamentētās profesijas Latvijā, bet reglamentēto profesiju specialitātes un apakšspecialitātes – Ministru kabineta 2006. gada 6. jūnija noteikumi Nr. 460 “Noteikumi par specialitāšu, apakšspecialitāšu un papildspecialitāšu sarakstu reglamentētajām profesijām”. Latvijā kopumā ir 69 reglamentētas profesijas. Eiropas Komisijas dati liecina, ka Latvijā 15% no darbaspēka strādā reglamentētajās profesijās, kas ir mazāk nekā Eiropas Savienības valstīs vidēji (20%). Reglamentēto profesiju skaits Latvijā ir uzskatāms par atbilstošu aktuālajām valsts ekonomiskās un sociālās attīstības vajadzībām[[1]](#footnote-1) Profesionālās darbības reglamentācijas mērķis ir aizsargāt būtisku, galvenokārt – ar cilvēku veselību un drošību saistītu pakalpojumu saņēmēju intereses un nodrošināt, lai saņemtais pakalpojums būtu kvalitatīvs, izvirzot prasības pakalpojumu sniedzēja kvalifikācijai. Trenera profesionālie pakalpojumi veido ļoti nozīmīgu elementu sporta jomas dažādu procesu attīstībā. Sabiedrībā un arī citu jomu profesionālajās organizācijās pašlaik netiek apsvērta iespēja būtiski mazināt reglamentācijas apjomu, īpaši tām profesijām, kuru profesionālā darbība ir saistīta ar sabiedrības veselību un drošību, drīzāk pretēji – sabiedrības prasības valsts iestādēm ir pastiprināt kontroli. Pēdējos gados citās jomās veiktās profesionālās darbības reglamentācijas izmaiņas ir orientētas pārsvarā uz profesionālās darbības precizēšanu, izstrādājot profesiju standartus vai pārskatot profesionālās darbības tvērumu, profesionālās kvalifikācijas prasību noteikšanu (visbiežāk – paaugstināšanu), piemēram, ārstniecības profesijās ir izveidotas jaunas reglamentētās profesijas (masieri, mākslas terapeiti), kā arī izdalītas jaunas specialitātes. Būtiskas izmaiņas ir notikušas būvniecības jomā, izveidojot un ieviešot pilnīgi jaunu regulējumu un institucionālo struktūru būvspeciālistu sertificēšanā.[[2]](#footnote-2)  Arī sporta sabiedrībā vairākkārt ir diskutēts par sporta speciālistu – treneru kvalifikācijas atbilstību nepieciešamajām prasībām augsta līmeņa sportistu sagatavošanā. Lai nodrošinātu sporta treniņu procesa atbilstību treniņu procesa mērķiem – rezultātiem un lai radītu optimālus priekšnosacījumus sportistu sagatavošanai un dalībai sporta sacensībās visaugstākajā līmenī, liela uzmanība jāvelta sistemātiskai, mērķtiecīgai un daudzfunkcionālai sporta izglītībai. Piemērojot MK noteikumos Nr. 77 noteiktās kvalifikācijas prasības sporta speciālistu sertifikācijai un resertifikācijai ir secināts, ka ne visām sporta speciālistu kategorijām prasības ir atbilstošas augsta līmeņa sportistu sagatavošanas nodrošināšanai – ar minēto saprotot sporta speciālistu profesionālo darbību arī ar nepilngadīgajiem sportistiem sporta izglītības iestādēs (sporta skolās) un sporta klubos.  Diskusijās starp Izglītības un zinātnes ministrijas sporta politikas veidotājiem un sporta nozares profesionālajām organizācijām (federācijām) un sporta izglītības iestādēm, ir secināts, ka nepieciešams precizēt kvalifikācijas prasības sporta speciālistiem atkarībā no viņu profesionālās darbības rakstura un atbildības pakāpes, vienlaikus uzsverot paredzēto ierobežojumu atbilstību sabiedrības (un sportistu) vispārējām interesēm un ar sabiedrības interešu mērķu sasniegšanu saistīto risku būtību, t.i., novērtējot paredzētās reglamentācijas nepieciešamību. Sporta speciālistu profesionālā darbība Latvijā kļūst arvien sarežģītāka ne tikai ikdienas treniņprocesa norisēs, bet arī profesionalitātes nozīmīgumu vērtējot kontekstā ar iesaistāmo jauno sportistu vispārējo fizisko sagatavotību, ierobežotajām atlases iespējām (ņemot vērā iedzīvotāju skaita samazināšanos), līdz ar to sporta speciālistu profesionālajai kvalifikācijai nepieciešamas augstākas prasības. Saskaņā ar Eiropas Komisijas Ekspertu grupas Izglītība un apmācība 2013. gada atskaitē[[3]](#footnote-3) sniegto informācijuEiropas Savienības augstākās izglītības institūcijas, piemēram, universitātes, akadēmijas un Augstākās profesionālās izglītības institūti piedāvā izglītību un apmācību, lai iegūtu kvalifikāciju sporta jomā (tai skaitā sporta zinātnē un vadībā, trenera specialitātē). Vācijā, Polijā, Čehijā, Rumānijā, Bulgārijā, Latvijā, Lietuvā un Igaunijā tā ir pamatsistēma treneru ilgstošai izglītībai, sākot no izglītības programmas zemākas kvalifikācijas iegūšanai (piemēram, Latvijā, Lietuvā). Nīderlandē, Apvienotajā Karalistē un Zviedrijā šāda sistēma vēl attīstās. Treneri un kvalificēti instruktori, ko apmāca iepriekš norādītās mācību iestādes sniedz tiešu piekļuvi darba tirgum, jo darba tirgū vairumā gadījumu netiek atzīta sporta organizāciju (federāciju) licenču sistēmu. Piemēram, Beļģijā, treneru apmācības notiek Flāmijas Treneru skolā, šādas apmācības jāiziet arī profesionāliem sportistiem, kas vēlas strādāt par treneriem. Somijā – tiesības strādāt par treneri ir tikai tām personām, kas ir ieguvušas darbam sporta jomā noteikto izglītību, bez izņēmumiem. Sportistam ar profesionālu pieredzi, bet bez atbilstošas izglītības, nav tiesību strādāt par treneri. Lietuvā Fiziskās izglītības un sporta likums nosaka, ka sporta speciālists ir persona ar augstāko izglītību sporta jomā vai kas ir ieguvusi sporta speciālista sertifikātu fiziskajā izglītībā. Treneris ir fiziskās izglītības vai sporta speciālists konkrētā sporta veidā, kam ir tiesības trenēt vai iesaistīt sacensībās citus sportistus. Trenera sertifikātu var iegūt personas, kurām nav augstākās izglītības grāda sporta jomā, bet kuras nodarbojas ar teorētisko un praktisko darbu sporta jomā. Lietuvas fiziskās izglītības un sporta departaments nosaka visas ar darbu sporta jomā saistītās prasības. Personas profesionālajai pieredzei sportā ir nozīme tikai iestājoties augstākās izglītības iestādē, jo pieredze sportā atsevišķos gadījumos paredz atšķirīgas prasības un nosaka atšķirīgu priekšstatu par tās reālo un praktisko pielietojumu ikdienas dzīvē, sportistu un sporta speciālistu praktiskajā darbībā. Attiecībā par Sporta federācijas atzinumu par personas atbilstību sporta speciālista prasībām, jānorāda, ka atbilstības noteikšana atkarīga no prasībām katrā sporta federācijā. Piemēram, Somijā tiem treneriem, kas trenē audzēkņus, kas vecāki par 15 gadiem, ir noteiktas atšķirīgas prasības, nekā tiem, kas trenē audzēkņus vecumā līdz 15 gadiem. Latvijā kopumā profesiju reglamentācijas prasības ir augstas, piemēram, attiecībā uz speciālistu tālākizglītību, kas ir noteikta kā obligāta normatīvajos aktos gandrīz visās reglamentētajās profesijās un tiek izvērtēta resertifikācijas procesā. Eiropas Padomes un Padomē sanākušo dalībvalstu valdību pārstāvju secinājumos par treneru lomu sabiedrībā[[4]](#footnote-4) atzīts, ka treneriem sportā ir svarīga nozīme, jo, vadot un virzot dalībniekus, viņiem ir ietekme uz dalībnieku zināšanām, prasmēm, izredzēm, vēlmēm, veselību, labklājību un vērtībām. Treneri ir personas, kas plāno un nodrošina sporta treniņus, šajā nolūkā izmantojot uzskatāmi parādāmas prasmes un zināšanas, kas vajadzīgas, lai drošā veidā gūtu ar sekmīgu sniegumu, atpūtu vai veselību saistītus mērķus. Vienlaikus kā viens no galvenajiem jautājumiem Eiropas Padomes secinājumos tiek norādīts treneru apmācības pilnveidošanas jautājums, aicinot dalībvalstis atbalstīt izglītojošas programmas, kuru mērķis ir palielināt kompetentu treneru skaitu un atbalstīt to, ka tiek izvērsta treneru iepriekšējās mācīšanās un mūžizglītības sistēma.MK noteikumu Nr. 77 piemērošanas periodā sporta speciālistu sertificēšanas sistēmā ir konstatētas vairākas neatbilstības, tostarp ir nepietiekami augstas prasības sporta speciālistiem – treneriem. Ļoti atšķirīgu profesionālās kvalifikācijas līmeņu izglītību (profesionālā pilnveide un augstākā izglītība) ieguvušas personas, saņemot sporta speciālista sertifikātu, drīkst īstenot vienāda tiesību apjoma profesionālo darbību – pildīt trenera pienākumus. Lai nodrošinātu sporta treniņu procesa atbilstību treniņu mērķiem un uzdevumiem un sportistu sagatavošanos un dalību sporta sacensībās optimāli visaugstākajā līmenī, liela uzmanība jāvelta sistemātiskai, mērķtiecīgai un daudzfunkcionālai sporta izglītībai. Turpinot sporta speciālistu profesionālās darbības reglamentācijas un kontroles sistēmas pilnveidošanu, precizējot un padarot pārskatāmāku normatīvajos aktos noteikto kārtību, kā arī ievērojot 2017. gadā (un iepriekš) ar sporta nozares sociālajiem partneriem notikušās diskusijas par treneru kvalifikācijas atbilstību mūsdienu prasībām un publiskajā telpā aktualizēto problemātiku par treneru kvalifikāciju, zināšanām, nepieciešamajām prasmēm, treniņu metodēm un nodarbību formām atbilstoši mūsdienu tendencēm un prasībām sportā, ir secināts, ka nepieciešams konceptuāli mainīt MK noteikumos Nr. 77 ietvertās kvalifikācijas prasības sporta speciālistiem un kārtību sporta speciālistu sertifikācijas (iesniegums, tālākizglītības dokumenti, sporta speciālista sertifikāta nr.) jomā, kā arī pārskatīt MK noteikumu Nr. 77 2 .pielikumā iekļautos augsta līmeņa rezultātu noteikšanas kritērijus.  Lai arī kopējā tendence izglītības (arī augstākās) attīstībā mūsdienās ir tendence īsināt studiju ilgumu, padarot studijas intensīvākas, finanšu efektīvākas, tomēr, nosakot katra sporta speciālista konkrētai izglītības pakāpei atbilstošu profesionālās darbības tiesību apjomu, ir jāievēro Latvijas kvalifikāciju ietvarstruktūras[[5]](#footnote-5) (LKI) līmenim atbilstošo zināšanu, prasmju un kompetenču aprakstā noteiktais. Izmaiņas MK noteikumos Nr. 77 izstrādātas, lai Ministru kabineta noteikumos noteiktu (diferencētu) trenera un instruktora (trenera palīga) sertifikātu ieguvuša sporta speciālista tiesības īstenot noteikta apjoma profesionālo darbību (atbilstoši iegūtajai kvalifikācijai), kritērijus sporta speciālista sertifikāta iegūšanai, kritērijus tiesībām strādāt bez sporta speciālista sertifikāta atbilstošas izglītības iegūšanas periodā un pēc izglītības ieguves. Tāpat paredzēts arī precizēt sporta speciālistu profesionālās kvalifikācijas formālās un neformālās tālākizglītības pasākumus, nosakot, ka vismaz 80 % apmērā tālākizglītībai ir jābūt tieši saistītai ar profesionālās un zinātniskās darbības pasākumiem, kas attiecināmi uz sertificējamās personas profesionālo darbību. Lai nodrošinātu preventīvu darbu un cīņu pret dopingu sportā, visiem sporta speciālistiem jāpaplašina un jāpapildina savas zināšanas par antidopinga pamatinformācijas jautājumiem, saskaņā ar Pasaules Antidopinga kodeksa 18. panta 2. punktā noteiktajām tēmām. Ievērojot to, ka Latvijā Latvijas Antidopinga birojs nodrošina aktuālo un atjauninātu informāciju par šādiem jautājumiem: aizliegto vielu un metožu sarakstā iekļautas vielas un metodes, kas ir antidopinga noteikuma pārkāpumi, dopinga lietošanas sekas, tostarp sankcijas, dopinga ietekme uz veselību un tā radītās sociālās sekas, dopingu kontroles procedūra, sportista un sportistu palīgpersonāla tiesības un pienākumi, uztura bagātinātāju risks, prasības attiecībā uz informēšanu par sportista atrašanās vietu, dopinga kaitējums sportiskajām garam un to ietekme uz patiesām sabiedrībā pieņemtām dzīves vērtībām (savstarpēja cieņa, noteikumu un likumu ievērošana, kopība un solidaritāte, patiess sasniegums, godīgums, solidaritāte), tālākizglītības pasākumos kā obligāta prasība iekļauta dalība Latvijas Antidopinga biroja rīkotajos izglītojošajos pasākumos. Noteikumu projektā sporta speciālista profesionālo un zinātnisko darbību tālākizglītības jomā (Noteikumu projekta 3. pielikuma 2. punkts) paredzēts pielīdzināt dalības tālākizglītības pasākumos noteikto stundu apjomam. Piemēram, uzstāšanos vai publikāciju plašsaziņas līdzekļos (autors, līdzautors) par sporta, fizisko aktivitāšu, veselīga dzīvesveida jautājumiem, maģistra, doktora grāda iegūšanu sporta studiju programmā u.c. paredzēts pielīdzināt tālākizglītības stundām – Noteikumu projekta 3. pielikuma 2. punktā norādītajā tālākizglītības stundu apjomā.  Vienlaikus atsevišķos gadījumos ir pārskatīta uzraudzības (reglamentācijas) nepieciešamība sporta jomas visos, t.sk. pastarpināti ar sporta jomu saistītos, procesos, izdarot izņēmumu prasībās sporta speciālistam attiecībā gan uz izglītību un kvalifikāciju, gan sertifikāciju. Noteikumu projektā noteiktās prasības netiek attiecinātas uz Iekšlietu ministrijas un Aizsardzības ministrijas sistēmas iestāžu darbiniekiem, tehnisko un drošības prasmju iegūšanas un pilnveidošanas instruktoriem (piemēram, slēpošanas instruktoriem, kuri sniedz pakalpojumu (pārvietošanās reljefainā apvidū) un kuru darbības minimālās prasības nosaka spēkā esošās nozares speciālistu un Patērētāju tiesību aizsardzības centra izstrādātās vadlīnijas slēpošanas trašu drošumam), veselības sporta sfēru (veselības fitness). Noteikumu projektā attiecībā uz instruktora (trenera palīga) tiesībām iesaistīties sporta treniņu (nodarbību) vadīšanā, veikt izglītojošo darbu sporta jomā un iesaistīties profesionālās ievirzes sporta izglītības programmu procesa nodrošināšanā sertificēta trenera vadībā vai uzraudzībā sporta speciālista sertifikātā norādītajā sporta veidā paredzēts izņēmums – tiesības patstāvīgi veikt profesionālo darbību – vadīt nodarbības pieaugušajiem tautas sporta jomā, t.i., īstenot pasākumus, vingrinājumus fiziskās sagatavotības, individuālo spēju pilnveidošanai, veselības nostiprināšanai, fiziskās formas uzlabošanai un veselīga dzīvesveida paradumu nostiprināšanai.  Noteikumu projektā tiek saglabātas MK noteikumos Nr. 77 noteiktās tiesības strādāt sporta jomā bez sporta speciālista sertifikāta tām personām, kuras iegūst augstāko izglītību ar kvalifikāciju noteiktā sporta veidā vai iegūst augstāko izglītību sporta studiju programmā bez kvalifikācijas noteiktā sporta veidā un ir saņēmušas Sporta likumā noteiktajā kārtībā atzītās sporta federācijas atzinumu pēc pilnībā pirmajam akadēmiskajam gadam paredzētā kredītpunktu skaita iegūšanas (uzsākot mācības 2. kursā) vai arī ir ieguvušas profesionālās ievirzes sporta izglītību (izglītības programmas kods 30V) akreditētā profesionālās ievirzes sporta izglītības iestādē. Minētais regulējums attiecībā uz profesionālās ievirzes sporta izglītību ieguvušām personām papildināts ar prasību par nepieciešamību informācijai par profesionālās ievirzes sporta izglītības programmas (izglītības programmas kods 30V) apguvi pievienot izglītības iestādes rekomendācijas vēstuli par piemērotību trenera amata pienākumu izpildei.Profesionālās ievirzes sporta izglītības programmu īstenošanā (profesionālās ievirzes sporta izglītības iestādēs) bez sporta speciālista sertifikāta ir tiesīga strādāt persona, kura ir ieguvusi vai iegūst otrā līmeņa augstāko pedagoģisko izglītību sporta studiju programmā vai ir ieguvusi otrā līmeņa augstāko izglītību (augstāko akadēmisko izglītību vai piektā līmeņa profesionālo kvalifikāciju) un ieguvusi vai iegūst pirmā līmeņa augstāko pedagoģisko izglītību sporta studiju programmā. Noteikumu projektā paredzētās tiesības attiecībā uz darbu bez sporta speciālista sertifikāta attiecināmas arī uz personām, kuras apgūst izglītību, kuras tematiskā joma ir pedagoģija un kvalifikācija sporta skolotājs.Ievērojot to, ka Noteikumu projekts paredz noteikt, ka tiesības strādāt bez sporta speciālista sertifikāta ir tām personām, kuras iegūst augstāko pedagoģisko izglītību sporta studiju programmā, kā arī lai nodrošinātu, ka sertificēto sporta speciālistu reģistrā tiktu apkopota informācija par visām tām personām, kuras ir tiesīgas darboties sporta jomā, Noteikumu projekta 15. punktā noteikts Sporta speciālistu reģistrā iekļaujamās informācijas saturs un iesniegšanas kārtība, paredzot, ka informāciju, norādot vārdu, uzvārdu, sporta veidu un augstākās izglītības iestādi, kurā persona iegūst augstāko pedagoģisko izglītību sporta studiju programmā, kā arī, ņemot vērāto, ka jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju, arī norādītā sporta veida atzītas sporta federācijas atzinumu par personas piemērotību trenera profesionālajai darbībai konkrētajā sporta veidā persona mēneša laikā pēc darba sporta jomā uzsākšanas iesniedz LSFP. Ņemot vērā apstākli, ka saskaņā ar Oficiālās elektroniskās adreses likumu valsts iestādei oficiālās elektroniskās adreses (turpmāk – e-adrese) izmantošana ir obligāta un Iedzīvotāju reģistrā reģistrēta fiziskā persona e-adresi izveido no 2019. gada 2.janvāra, kā saziņas veids, kas izmantojams komisijas saziņai un elektronisko dokumentu apritei ar sertificējamo sporta speciālistu, resertificējamo sporta speciālistu un sertificēto (resertificēto) sporta speciālistu (turpmāk kopā – persona), noteikta arī attiecīgās personas e-adrese, ja personai ir aktivizēts e-adreses konts. MK noteikumu Nr. 77 2. pielikums nosaka augsta līmeņa rezultātu noteikšanas kritērijus – esošajā kārtībā to piemēro, vērtējot sporta speciālista atbilstību A kategorijas trenerim noteiktajām prasībām, kur viens no kritērijiem paredz, ka A kategorijas sporta speciālista sertifikātu var piešķirt trenerim, kurš sagatavojis komandu vai sportistus, kuri startējuši Latvijas izlases komandas sastāvā un uzrādījuši rezultātus, kas atbilst augsta līmeņa rezultātu noteikšanas kritērijiem. Noteikumu projektā nav paredzēts noteikt treneru kategorijas, jo šobrīd saskaņā ar MK noteikumiem Nr. 77 piešķiramā kategorija (A kategorija un B kategorija, kas attiecināmas uz personām, kuras ieguvušas augstāko izglītību, C kategorija – attiecināma uz personām, kas apguvušas profesionālās pilnveides izglītību un nokārtojušas sertifikācijas eksāmenu) neietekmē sporta trenera profesionālās darbības tiesību apjomu. Tāpat arī nevienā ārējā normatīvā aktā nav noteikta (un nav plānots noteikt) trenerim piešķirto sertifikāta kategoriju ietekmi uz sporta speciālista darba samaksu. Sporta speciālista profesionālās darbības reglamentācija paredz noteikt tiesiskus ierobežojumus piekļuvei profesionālajai darbībai noteiktā jomā, visbiežāk nosakot prasības noteiktam minimālajam kvalifikācijas līmenim, līdz ar to nav pamata uzskatīt ka kategorijas piešķiršanai būtu izšķiroša nozīme sporta speciālistu sertifikācijas procesā.  Noteikumu projektā trenera sportistu augsta līmeņa rezultātus (Noteikumu projekta 4. pielikums) paredzēts pielīdzināt dalības tālākizglītības pasākumos noteikto stundu apjomam. Atbilstoši LSFP priekšlikumam sasniegtie rezultāti pielīdzināmi tālākizglītības stundām – 4. pielikuma tabulā norādītajiem punktiem (no 1,5 līdz 8) –, nosakot, ka viens punkts ir līdzvērtīgs 8 stundām (viena darba diena). Piemēram, Olimpiskajās spēlēs sasniegta 1.-6. vieta ir 8 punkti x 8 = 64 stundas.  Šobrīd MK noteikumos Nr. 77 nav noteikta kārtība, kā rīkoties, ja sertificējamais sporta speciālists nenokārto sertifikācijas eksāmenu pirmajā reizē vai atkārtoti. To neparedz arī komisijas procedūru apraksti. Līdz ar to Noteikumu projektā noteikta sertificējamās personas rīcība gadījumos, ja sertifikācijas eksāmens nav nokārtots pirmajā reizē un atkārtoti (Noteikumu projekta 30. punkts). Noteikumu projekta noslēguma jautājumos noteikts, ka ne ilgāk kā trīs gadus no šo noteikumu spēkā stāšanās dienas vai laika posmā līdz sporta speciālista sertifikāta termiņa beigām tiek piemēroti MK noteikumi Nr. 77. C kategorijas treneri, kuriem Noteikumu projekta spēkā stāšanās brīdī vai laika posmā līdz sporta speciālista sertifikāta termiņa beigām, kas nav ilgāks kā trīs gadus, ir 5 gadu darba stāžs un viņa audzēkņi ir sasnieguši augsta līmeņa rezultātus (4. pielikums) vai ir 10 gadu darba stāžs, ir tiesīgi strādāt trenerim noteikto tiesību ietvaros un tiek iekļauti sporta speciālistu reģistrā kā treneri. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja Izglītības un zinātnes ministrija. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz: (1) aptuveni uz 4162 sporta speciālistiem (2963 treneriem, kuriem būs nepieciešama atkārtota sertifikācija saskaņā ar Noteikumu projektā iestrādātajām prasībām; 1122 sporta studiju absolventiem, kuri apguvuši augstākās izglītības programmu sporta jomā un ir tiesīgi strādāt sporta jomā piecus gadus; 77 studentiem, kuri šobrīd iegūst augstāko izglītību sporta studiju programmā un vienlaikus strādā sporta jomā);(2) sertificēšanas institūciju – LSFP un komisiju, kas šobrīd veic sporta speciālistu sertifikāciju;(3) Sporta likumā noteiktajā kārtībā atzīto attiecīgā sporta veida federāciju; (4) Izglītības valsts kvalitātes dienesta amatpersonām, kas veic sporta speciālistu darba uzraudzību. |
| 2. | Tiesiskā regulējuma ietekme uz tautsaimniecību un administratīvo slogu |  Sertifikācijas procedūra ietver dokumentu iesniegšanu, izvērtēšanu, zināšanu pārbaudi un lēmuma pieņemšanu, atkārtotas sertifikācijas gadījumā – iepriekšējā sporta speciālista sertifikāta derīguma termiņa laikā veiktās profesionālās darbības un apmeklēto tālākizglītības pasākumu izvērtēšanu. Noteikumu projekts nemaina līdzšinējo procedūru, tikai atbilstoši nepieciešamībai pilnveidot sporta speciālistu profesionālās darbības reglamentāciju un kontroles sistēmu precizē vairākas MK noteikumu Nr. 77 normas. Noteikumu projekts nepalielinās administratīvo slogu LSFP saistībā ar sporta speciālistu reģistrāciju.  Normatīvā akta ieviešana neradīs papildu administratīvo slogu personai, jo LSFP, veicot sertificēšanu, jau šobrīd nodrošina, ka informācija par visām tās sertificētām personām, kurām ir tiesības veikt darbu sporta jomā, ir iekļauta sporta speciālistu reģistrā. Papildus atzīmējams, ka visu to personu, kurām ir tiesības strādāt sporta jomā (ar vai bez sporta speciālista sertifikāta), iekļaušana vienotā reģistrā nodrošina iespēju personām, kuras izmanto sporta pakalpojumus, pārliecināties par pakalpojuma sniedzēja (profesionālās ievirzes sporta izglītības iestādes pedagoga, sporta kluba trenera u.c.) tiesībām strādāt sporta jomā.   |
| 3. | Administratīvo izmaksu monetārs novērtējums | Noteikumu projektā paredzētās informācijas par visām personām, kuras ir tiesīgas darboties sporta jomā iekļaušana sporta speciālistu reģistrā, kā arī eksāmenu norises administratīvo izmaksu aprēķinos izmantoti šādi pieņēmumi:  Aprēķinos izmantoti šādi pieņēmumi:• vidējā darba alga – 5,52 *euro* stundā (Centrālās statistikas pārvaldes dati: 2017. gada mēneša vidējā darba samaksa – 926 *euro*, 167,67 stundas/mēnesī);• patērētais laiks stundās, kas nepieciešams iesnieguma par sporta speciālista iekļaušanu Sporta speciālistu reģistrā un sporta speciālista sertifikāta saņemšanai (turpmāk – iesniegums) iesniegšanai;• plānotais informācijas iesniedzēju skaits – 688;• informācijas sniegšanas biežums, saņemot sporta speciālista sertifikātu – 1 reize; Administratīvais slogs nemainās, tā ietekme uz informācijas iesniedzējiem naudas izteiksmē, rēķinot pēc tautsaimniecībā nodarbināto vidējās algas, ir 2848,32 *euro*.  Aprēķinam izmantota formula:C = (f x l) x (n x b), kurC – informāciju sniegšanas pienākuma radītās izmaksas jeb administratīvās izmaksas sporta instruktoriem;f – finanšu līdzekļu apjoms, kas nepieciešams, lai nodrošinātu Noteikumu projektā paredzētā informācijas sniegšanas pienākuma izpildi (stundas samaksas likme);l – laika patēriņš, kas nepieciešams, lai sagatavotu informāciju, kuras sniegšanu paredz Noteikumu projekts (informācijas aizpildīšana varētu aizņemt 1 stundu);n – to speciālistu skaits, uz kuriem attieksies Noteikumu projektā paredzētie informācijas sniegšanas pasākumi;b – Noteikumu projekts paredz pienākumu sniegt informāciju vienu reizi gadā; Informācijas sniegšanas pienākumu radītās izmaksas (vidējais) jeb administratīvais slogs sporta instruktoriem aprēķināms šādi:C = 5,52 x 0,75 x (688 x 1) = 2848,32 *euro*. Administratīvais slogs sporta speciālistam ir minimāls (nemainās), jo, ievērojot LSFP kompetenci sporta speciālistu sertifikācijā, jebkurai personai, kura strādā sporta jomā, darba ietvaros ir nepieciešama sadarbība (saziņa) ar attiecīgajā sporta veidā atzīto sporta federāciju un LSFP.Administratīvā sloga ietekme uz LSFP naudas izteiksmē, rēķinot pēc tautsaimniecībā nodarbināto vidējās algas, ir 798,70 *euro*.  Aprēķinam izmantota formula:C = (f x l) x (n x b), kurC – informācijas iekļaušanas sporta speciālistu reģistrā pienākuma radītās izmaksas jeb administratīvās izmaksas LSFP;f – finanšu līdzekļu apjoms, kas nepieciešams, lai nodrošinātu Noteikumu projektā paredzētā pienākuma – informācijas iekļaušanas sporta speciālistu reģistrā – izpildi (vidējā stundas samaksas likme);l – laika patēriņš, kas nepieciešams, lai nodrošinātu informācijas iekļaušanu sporta speciālistu reģistrā (informācijas no iesnieguma ievadīšana sporta speciālistu reģistrā varētu aizņemt 8 minūtes);n – to sporta speciālistu skaits, uz kuriem attieksies Noteikumu projektā paredzētā informācijas iekļaušana sporta speciālistu reģistrā gada laikā;b – Noteikumu projekts paredz pienākumu iekļaut informāciju sporta speciālistu reģistrā vienu reizi viena gada laikā.Informācijas iekļaušanas sporta speciālistu reģistrā pienākuma radītās izmaksas LSFP aprēķināms šādi:C = 8,93 x 0,13 x (688 x 1) = 798,70 *euro*. Noteikumu projekts paredz, ka sertifikācijas eksāmens, sporta speciālista sertifikāta, sporta speciālista sertifikāta dublikāta un atkārtota sporta speciālista sertifikāta izsniegšana ir maksas pakalpojums. Izdevumus par minētajiem pakalpojumiem sedz pretendents šādā apmērā:1) sporta speciālista sertifikāta izsniegšana – 22 *euro*;2) atkārtota sporta speciālista sertifikāta vai sporta speciālista sertifikāta dublikāta izsniegšana – 22 *euro*;3) sertifikācijas eksāmens – 15 *euro*;4) atkārtots sertifikācijas eksāmens – 15 *euro*. Ar sporta speciālista sertifikāta izsniegšanu saistīto darbību (pakalpojumu) sadārdzinājumu, salīdzinot ar šobrīd spēkā esošo tiesisko regulējumu, veido gan sertifikācijas eksāmena vienas stundas norises paaugstināšanās izmaksas, gan sporta speciālista iesniegto dokumentu datu pārbaudes darba izmaksas pieaugums. Atbilstoši Valsts pārvaldes iekārtas likuma 43.1 pantam LSFP sertifikācijas pakalpojumus sniedz saimnieciskās darbības veidā par atlīdzību, kuru LSFP izmanto savas darbības nodrošināšanai un attiecīgā valsts pārvaldes uzdevuma veikšanai. Lai apkopotu un pārbaudītu viena pretendenta iesniegtos dokumentus un sagatavotu sporta speciālista sertifikātu vai sporta speciālista sertifikāta dublikātu, pēc LSFP sniegtās informācijas ir šādas izmaksas:1) iesniegto dokumentu, datu pārbaude un informācijas sagatavošana komisijas lēmumam, sporta speciālista sertifikāta izsniegšana (viena cilvēkstunda) – 1 cilvēkstunda x 8,93 *euro* = 8,93 *euro*;2) sociālais nodoklis – 2,15 *euro*;3) sporta speciālista sertifikāta izgatavošana (tai skaitā sporta speciālista sertifikāts ar mapi) – 5,34 *euro*;4) sporta speciālista sertifikāta drukāšana (krāsu) – 1,14 *euro*;5) komisijas tehniskie un kancelejas izdevumi – 3,78 *euro*.Kopā – 21,34 *euro*.Lai nodrošinātu sertifikācijas eksāmena 1 stundas norisi, pēc LSFP sniegtās informācijas ir šādas izmaksas:1) 1 cilvēkstunda x 8,93 *euro* = 8,93 *euro*;2) sociālais nodoklis – 2,15 *euro*;3) sertifikācijas eksāmena norises tehniskie izdevumi – 3,92 *euro*.Kopā – 15 *euro*. |
| 5. | Atbilstības izmaksu monetārs novērtējums. | Noteikumu projekts attiecināms uz šīs sadaļas 1.punktā norādīto kopējo personu skaitu, kas tiesīgas strādāt sporta jomā – 4162. Savukārt pienākumu iekļaut informāciju sporta speciālistu reģistrā vienu reizi viena gada laikā attiecināms uz 688 sporta speciālistiem. Atbilstības izmaksas prasības izpildei attiecīgi 798,70 *euro.*Sporta speciālista sertifikāta (sertifikācija un resertifikācija) izsniegšana gada laikā 2821 sporta speciālistam. Atbilstības izmaksas prasības izpildei attiecīgi 62 062 *euro.*  Sporta speciālista sertifikācijas eksāmens gada laikā plānotais – 470 sporta speciālistiem. Atbilstības izmaksas prasības izpildei attiecīgi 7 050 *euro.*  |

|  |
| --- |
|  **III.**  **Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Noteikumu projekta izstrādes uzsākšanu sabiedrība tika informēta Komisijas sēdēs, LSFP 2018. gada 15. marta kopsapulcē un biedrības “Latvijas Sporta izglītības iestāžu Direktoru padome” 2018. gada 21. marta kopsapulcē. Par Noteikumu projektu tiks uzsākta arī sabiedriskā apspriešana, ievietojot to Izglītības un zinātnes ministrijas mājaslapas sadaļā “Normatīvo aktu projekti”. |
| 2. | Sabiedrības līdzdalība projekta izstrādē | Noteikumu projekta izstrādes ietvaros notikušas konsultācijas ar Komisijas un biedrības “Latvijas Sporta izglītības iestāžu Direktoru padome” pārstāvjiem. Pēc Noteikumu projekta izstrādes tas tiek ievietots Izglītības un zinātnes ministrijas mājaslapā ([www.izm.gov.lv](http://www.izm.gov.lv)) un LSFP mājaslapā (https://lsfp.lv/). |
| 3. | Sabiedrības līdzdalības rezultāti | Gan LSFP, gan biedrība “Latvijas Sporta izglītības iestāžu Direktoru padome” atbalsta nepieciešamību paaugstināt prasības treneru kvalifikācijai, īpaši darbā ar nepilngadīgām personām un profesionālās ievirzes sporta izglītības iestādēs. Pamatojoties uz institūciju viedokli, paredzēti atsevišķi izņēmumi, piemēram, ka ar nacionālās pieaugušo izlases sportistiem ir tiesīga strādāt persona, kuras piemērotību trenera amatam apstiprina atzītā sporta federācija. (Projekta 18.punkts).Noteikumu projekts publicēts Izglītības un zinātnes ministrijas mājaslapā. |
| 4. | Cita informācija | Saskaņā ar Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 4. pantu “personas dati” ir jebkura informācija, kas attiecas uz identificētu vai identificējamu fizisku personu. Apstrādājamie fizisku personu dati uzskatāmi par personas datiem, un datu centrs ievēros Vispārīgās datu aizsardzības regulas prasības fizisko personu datu apstrādē. Datu centra darbiniekiem ir pienākums uzkrātos datus apstrādāt tikai darba ietvaros.Ievērojot Vispārīgās datu aizsardzības regulas prasības, noteikumu projekta ietvaros ir paredzēts veikt tādu fiziskas personas datu apstrādi kā personas vārdu, uzvārdu, personas kodu, tālruņa numuru un e-pastu, kas nepieciešami fiziskas personas identificēšanai. Fiziskas personas datu apstrāde notiks tikai noteikumu projektā noteikto nosacījumu nolūkiem. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Noteikumu projekta izpildi nebūs nepieciešams veidot jaunas institūcijas vai likvidēt vai reorganizēt esošās institūcijas. Noteikumu projekta izpilde neietekmēs Noteikumu projekta izstrādē un izpildē iesaistīto institūciju funkcijas un uzdevumus.Noteikumu projekta īstenošana tiks veikta LSFP esošo cilvēkresursu ietvaros.  |

Izglītības un zinātnes ministre Ilga Šuplinska

Vīza:

Valsts sekretāre Līga Lejiņa

Mičule 67047928

anda.micule@izm.gov.lv

1. Informatīvais ziņojums “Reglamentēto profesiju nosacījumi un turpmākā rīcība reglamentēto profesiju jomas pilnveidošanai Latvijā” (Ministru kabineta 2016. gada 4. oktobra sēdes protokollēmums (prot. Nr. 50 32.§)). [↑](#footnote-ref-1)
2. Informatīvais ziņojums “Reglamentēto profesiju nosacījumi un turpmākā rīcība reglamentēto profesiju jomas pilnveidošanai Latvijā” (Ministru kabineta 2016. gada 4. oktobra sēdes protokollēmums (prot. Nr. 50 32.§)). [↑](#footnote-ref-2)
3. http://ec.europa.eu/assets/eac/sport/library/documents/dual-career-guidelines-final\_en.pdf [↑](#footnote-ref-3)
4. <https://eur-lex.europa.eu/legal-content/LV/TXT/PDF/?uri=CELEX:52017XG1209(01)&qid=1516011170529&from=LV> [↑](#footnote-ref-4)
5. Ministru kabineta 2017. gada 13. jūnija noteikumi Nr. 322 “Noteikumi par Latvijas izglītības klasifikāciju” [↑](#footnote-ref-5)